สวัสดีอยากสอบถามเรื่อง วัคซีนโควิด ถ้าป่วยเป็นโรคไวรัสตับอักเสบ ชนิดบี สามารถเข้ารับวัคซีนได้หรือไม่คะ และถ้าฉีดมาแล้วจะมีผลข้างเคียงร้ายแรงหรือไม่คะ
สวัสดีค่ะ โรคไวรัสตับอักเสบ บี เป็นภาวะที่มีการติดเชื้อไวรัสของตับ ซึ่งมีสาเหตุมาจากการติดเชื้อไวรัสตับอักเสบ บี (HBV) การติดเชื้อนี้อาจนำไปสู่โรคร้ายที่เป็นอันตรายต่อตับและชีวิตได้ เช่น ตับวาย ตับแข็ง และมะเร็งตับ โดยการติดเชื้อไวรัสตับอักเสบ บี สามารถติดต่อกันได้ผ่านทางสารคัดหลั่งที่มาจากร่างกาย เช่น ติดต่อได้ทางเลือด (การรับเลือดและผลิตภัณฑ์ของเลือด) ติดต่อผ่านเข็มฉีดยา การฝังเข็ม หรืออุปกรณ์ที่มีเชื้อปนเปื้อน หรือติดต่อได้จากการมีเพศสัมพันธ์ทางสารคัดหลั่งโดยการติดเชื้อไวรัสชนิดนี้นั้น หากยังไม่ได้เป็นมากจนถึงขั้นตับวายหรือมะเร็งตับ ไม่น่ามีผลต่อร่างกายโดยรวม โดยเฉพาะเรื่องการสร้างภูมิคุ้มกัน ดังนั้นน่าจะสามารถรับวัคซีนได้ตามปกติ ร่างกายน่าจะสามารถสร้างภูมิคุ้มกันขึ้นมาได้และไม่ได้ทำให้เกิดผลข้างเคียงที่ร้ายแรงไปกว่าคนปกติ คืออาจมีไข้ต่ำๆ ปวดเมื่อยตามตัวได้เล็กน้อย แต่อย่างไรก็ตาม หากรักษาโรคตับอักเสบบีอยู่แล้ว แนะนำการสอบถามกับแพทย์ที่ดูแลอยู่ด้วย เพื่อดูให้แน่ใจว่าไม่มีข้อห้ามอื่นในการรับวัคซีน